Soveel dok belastingbetalers op vir Zuma se regskosteJacob Zuma. Foto: Elmond Jiyane Die presidensie het die afgelope nege jaar al meer as R15 miljoen van belastingbetalers se geld aan oudpres. Jacob Zuma se sogenaamde spioenasiebande-saak spandeer. Mmusi Maimane, leier van die DA, het gesê die staatsprokureur het in ŉ brief aan die DA bevestig dat R15 300 250 al spandeer is met betrekking tot die nasionale vervolgingsgesag (NVG) se weiering om Zuma te vervolg op aanklagte van bedrog, korrupsie en afpersing. “Die regsaksie was teen Zuma in sy persoonlike kapasiteit vir misdade wat hy glo gepleeg het voor hy president was. Hy was nie ŉ respondent in die saak in sy kapasiteit as president van Suid-Afrika nie. Dit kom dus daarop neer dat die regering onreëlmatig R15,3 miljoen spandeer het om Zuma uit die tronk te hou.” Volgens Maimane moet Zuma persoonlik die geld terugbetaal. Hy het gesê die DA het met hul regspan vergader en met ŉ proses begin om die geld terug te kry. “Aangesien die geld deur die presidensie bestee is, doen ons ŉ beroep op pres. Cyril Ramaphosa om by ons regsaksie aan te sluit om die geld van Zuma te verhaal.” Maimane het gesê Ramaphosa kan nie korrupsie en verkwistende uitgawes veroordeel en hom dan blind hou vir die blatante misbruik van openbare fondse deur Zuma nie. Volgens Maimane sal hulle seker maak dat Zuma die geld terugbetaal en sy dag in die hof kry. Die sogenaamde spioenasiebande-saak beslaan 18 hoofaanklagte waarby 783 transaksies betrokke is. Adv. Shaun Abrahams, nasionale direkteur van openbare vervolging, sal intussen die aankondiging oor of hy Zuma gaan aankla eers ná 15 Maart bekend maak. Zuma het op 31 Januarie vanjaar vertoë by die NVG ingedien waarin hy redes gee hoekom hy nie van bedrog en korrupsie aangekla moet word nie. Die NVG het aanvanklik 30 November 2017 as ŉ spertyd vir Zuma gestel, maar hy het versoek dat dié sperdatum met sewe weke uitgestel word. Die DA het op 30 November verlede jaar vertoë ingedien waarin die party uiteensit hoekom 18 hoofaanklagte oor 783 beweerde voorvalle van korrupsie, bedrog, geldwassery en rampokkery onmiddellik teen Zuma ingestel moet word. Die appèlhof het verlede jaar die NVG en Zuma se aansoek om verlof tot appèl geweier teen ŉ hofbeslissing om ŉ vorige hofuitspraak van 2009 om die aanklagte te laat vaar, ter syde te stel. Die aanklagte hou verband met ŉ wapentransaksie deur Suid-Afrika. Zuma (75) het op 14 Februarie as president van Suid-Afrika bedank te midde van erge druk van die regerende ANC. Dit het ŉ einde gebring aan sy nege jaar lange termyn as Suid-Afrika se president, ŉ tydperk wat gekenmerk is deur die een skandaal ná die ander.